Regering moet ingryp in sitrusbedryfFoto bloot ter illustrasie. (Foto: verskaf) Die DA het ’n beroep op pres. Cyril Ramaphosa gedoen om dringend in te gryp om die dreigende krisis wat Suid-Afrikaanse sitrusuitvoerders en sitrusboere in die gesig staar af te wend. Maroela Media het vroeër berig deurlopende pogings van die Europese Unie (EU) om struikelblokke in die weg van die Suid-Afrikaanse sitrusbedryf te plaas, word op die spits gedryf deur ŉ splinternuwe wet wat die EU wil afdwing. Daar word tans swaarde gekruis oor ŉ reuseverskeping van duisende ton lemoene met ŉ waarde van meer as R600 miljoen, wat reeds op die water is op pad na Europa. Die Suid-Afrikaanse Sitruskwekersvereniging (CGA) het vroeër gesê die wet behels dat nuwe kouebehandelingsregulasies afgedwing word, wat eerstens onwetenskaplik is en tweedens skade aan die lemoene sal aanrig. Dit is glo om besmetting van vals kodlingmot te beperk. Volgens die DA sal dié wet tot ’n verlies van miljoene rande aan inkomste en duisende werksverliese lei. “Gegewe die land se minimale voorvalle van vals kodlingmotbesmetting die afgelope drie jaar moet pres. Ramaphosa aanvoer dat Suid-Afrika vrygestel word van die regulasies aangesien lande met baie meer aangetekende voorvalle van besmetting nie daaraan hoef te voldoen nie,” het Noko Masipa, die DA se lid van die portefeulje komitee oor landbou en hervorming, gesê. “Die regulasies neem nie die skade in ag wat die uiterste verkoeling op die vrugte sal hê nie, ook nie die doeltreffende verkoelingsprotokolle wat Suid-Afrika reeds instel om besmetting te beperk nie.” Indien die EU weier om die aanpassings te maak, moet Ramaphosa pleit vir meer tyd om aan die nuwe regulasies te voldoen, meen die party. Die wet, wat Donderdag van krag geword het, is eers op 21 Junie gepubliseer – dit beteken dat die bedryf die onmoontlike taak gehad het om binne 23 dae aan die nuwe wet te voldoen en boonop is duisende ton vrugte reeds verskeep.